Norge på langs med bilklenodier
På de knappe tre ukene har deltagerne i «De Healey Noordkaap Challenge», 22 fra Nederland og tre fra England, tilbakelagt 4500 kilometer i sine fagre sportsbiler - eskortert av egen følgebil, en relativt omfattende ombygd Ford Cortina stasjonsvogn fra 1963 med Cosworth-motor, firehjulstrekk og 220 hester. Austin-Healey var et legendarisk britisk bilmerke som ble lansert i 1952, som et samarbeid mellom Leonard Lord fra Austin-divisjonen til British Motor Corporation og Donald Healey. Sistnevnte var en kjent bildesigner og ingeniør.De første modellene ble serieprodusert fra 1953 - med tretrinns girkasse og firesylindret motor på 2660 kubikk. Den siste utgaven av Austin-Healey, 3000 BJ8, ble levert med sekssylindret motor på 2912 kubikk og 150 HK. Frem til 1972 trillet det snertne, nylagde Austin-Healey-er ut på veien. Nå pleies de små klenodiene av entusiaster over hele verden. Våre autofile venner ankom Norden pr. ferge fra Lübeck til Helsinki, og med tog til Rovaniemi i Finland. Derfra rullet bilene på egne hjul - gjennom Finland og via Sverige til Norge. - Nordkapp, Lofoten, Mo i Rana, Trollstigen, Lom, Valdresflya, Fagernes er stedsnavn vi snapper opp fra taleorganene til sjåførene, som kan karakteriseres som voksne gentlemen (mange med sine koner) - før ferden, etter vårt møte, skulle gå via Kiel-fergen og hjem. - Nordkapp var primærmålet, men Lofoten var vakrest, sier utfluktsleder Rinus Sinke.Men som bilister har de ett klart ankepunkt. - Norge har usedvanlig vakker natur, men en svært dårlig veistandard, sier en av deltagerne, Gerhard Kraayenzank, på vegne av flere. Han forteller at veiene i Finland og Sverige var merkbart bedre enn i Norge, noe man kan man føle på stumpen i en Austin-Healey. - Jeg trodde Norge var et rikt land. Men dere kan umulig bruke mye penger på veier, sier Gerhard - før han går om bord i sin lille, sjarmerende sportsbilkreasjon.
Hvilket stilig statsbesøk! De siste 18 dagene har 25 überfjonge ekvipasjer av den legendariske og klassiske typen Austin-Healey brommet seg godmodig gjennom nabolandene og fedrelandet vårt.